Mineikiškių kabamasis pėsčiųjų tiltas
Mineikiškių kabamasis pėsčiųjų tiltas – pėstiesiems skirtas kabamasis tiltas Zarasų rajono savivaldybėje, Zarasų seniūnijoje, Mineikiškių kaime, nutiestas per Dauguvos kairįjį intaką Nikajaus upelį, 1,3 km į šiaurės vakarus nuo kelio  A6  Kaunas–Zarasai–Daugpilis . Tiltas stovi mišku apsuptoje vietoje. Už 300 m į šiaurės rytus nuo jo pasiekiamas Mineikiškių piliakalnis. 1993 m. Mineikiškių tiltas buvo įrašytas į Kultūros vertybių registrą. 2012 m. nenustačius vertingųjų paveldo objekto savybių, 2012 m. panaikinta jo teisinė apsauga. Tiltas per Nikajaus upelį Mineikiškėse pastatytas 1954 m. inžinieriaus Jono Mieliausko iniciatyva vietos gyventojų patogumui. Tiltą per vertikalias pakabas laiko įtempti lynai, kurie įtvirtinti krantinėse ant geležinių pilonų. Lynai permesti per skridinius, įtaisytus rėminių konstrukcijų viršuje. 2012 m. patikslintais duomenimis, tiltas buvo blogos būklės, buvo pavojingas vaikščiojimui dėl sudūlėjusių medinių tako pakloto ir turėklų. Buvo vertinamas kaip objektas, neturintis kultūrinės vertės (statant panaudotos tipinės plieno konstrukcijos ir medienos dalys), todėl jam teisinė apsauga nebuvo reikalinga.